FARLEIÐ: Í kjalarvørrinum av almennu umrøðuni um møguligt fast samband til Suðuroyar ynskir Landsverk at koma við sínum íkasti til, hvørjar avbjóðingar vit standa yvirfyri, um farast skal undir eina so stóra verkætlan. Sæð í ljósinum av stóru avbjóðingini í sambandi við trygdina, mælir Landsverk til eina loysn, har tunnilin fer upp í Skúvoy og haðani víðari til Suðuroyar. Eitt møguligt fast samband til Suðuroyar er ikki longur ein fjarur tanki og er millum annað komin fram í samband við, at Smyril eldist í hvørjum. Ein tunnil úr Sandoynni–eftir at Sandoyartunnilin er gjørdur–fer at broyta rættiliga nógv um sambandið til Suðuroyar og fer at merkja, at tað verður koyrandi til umleið 99 prosent av íbúgvunum í Føroyum. Tað verður tá umleið líka skjótt at koyra millum Havnina og Tvøroyri, sum tað í dag er millum Havnina og Klaksvík. Størsta avbjóðingin við tunlinum er langi teinurin, tí ein slíkur tunnil fer út um tær longdir, ið eru viðgjørdar í teimum vegleiðingum og trygdarásetingum, vit vanliga brúka. . Landsverk mælir til, at peningur verður játtaður til jarðfrøðiligar kanningar, sum fara at gera okkum betri før fyri at taka støðu til bestu linjuføringina og harvið fáa gjørt eina neyvari kostnaðarmeting.